Gitte Lillelund Bech (V), 2004-05-04:
Verden bliver mindre.
Det er ikke korrekt rent fysisk, men hvis vi ser på arbejdsmarkedet og uddannelsesmarkedet, så er det rigtigt.
Vi er ikke længere så forskrækkede over medarbejdere og studerende eller varer fra andre lande.
Den øgede globalisering indebærer, at kampen om klodens bedste hjerner er gået i gang.
Det gælder for et land som Danmark, at vi skal overleve som nation på viden, ikke på konkurrence om lave lønninger eller lignende.
Derfor skal vi sikre, at vi giver alle studerende i Danmark de bedste kvalifikationer, kvalifikationer i verdensklasse.
Kvalifikationer i verdensklasse indebærer for os bl.a. en åbenhed over for verden.
Vores uddannelser skal forholde sig til internationale og globale forhold og skal samtidig være så attraktive, at udenlandske studerende ønsker at komme hertil, samtidig med at vores bedste danske studerende fastholdes.
Med dette i baghovedet ønsker vi at forbedre de studerendes og uddannelsesinstitutionernes muligheder for at deltage i internationalt samarbejde og konkurrence på det globale uddannelsesmarked.
For det første skal vi have
forbedrede muligheder for udveksling, og for det andet skal vi sikre et internationalt fokus og en bevidsthed i de danske uddannelser.
Lad mig tage de forbedrede muligheder for udveksling først.
I sidste uge deltog jeg i Dansk Industris årlige uddannelsesdag.
En af oplægsholderne var en studerende ved Copenhagen Business School, der præsenterede fire gode grunde til at tage et studieophold eller et semester uden for landets grænser.
Det giver international erfaring.
Du kan bedre forholde dig til Danmark og til dit eget studium, hvis du har været ude.
Samtidig bidrager international erfaring til dine muligheder for at få job herhjemme, jævnfør hvad jeg nævnte før om det mere globaliserede arbejdsmarked.
Hvorfor skal vi i Danmark opretholde meget små specialer og faglige miljøer i de danske uddannelsesinstitutioner, hvis disse miljøer findes bedre uden for landets grænser?
Hvorfor så ikke opfordre vores studerende til at tage ud og tage et semester i udlandet?
Den tredje gode grund var, at andre uddannelsesinstitutioner har andre undervisningsformer, der faktisk kan være med til at perspektivere indholdet af undervisning på en anden måde, end vi gør det herhjemme.
Endelig fremhævede den studerende som den fjerde grund, at det gav inspirerende medstuderende, bl.a. fordi man på det område, som han specialiserede sig inden for, oplevede, at studerende i andre lande valgte at arbejde efter deres bachelorgrad.
De havde fået noget erhvervserfaring og gik først derefter ind for at tage deres fag på mastergraden.
Det gav altså nogle helt andre diskussioner i undervisningen, at man faktisk havde medstuderende, der havde prøvet det virkelige liv.
De anvender andre undervisningsformer, end man kender hjemmefra, og endelig så har de inspirerende medstuderende.
Derfor synes vi også i Venstre, at det er naturligt, at vi etablerer en stipendieordning for højt kvalificerede studerende fra lande uden for det europæiske samarbejde i EU/EØS-regi.
Samtidig ønsker vi, at studerende fra disse lande ikke længere skal udløse taxametertilskud til vores danske uddannelsesinstitutioner, og vi forventer, at eksempelvis universiteterne fremover vil anvende den mulighed, de har i dag, til at opkræve betaling for undervisningen fra udenlandske studerende.
Så det, vi gerne vil, er, at vi gerne vil tiltrække højt kvalificerede studerende fra alle steder i verden.
Hvis ikke, så vil de sandsynligvis blive bedt om at betale selv.
Det kan være alt lige fra anvendelse af fremmedsproget undervisningsmateriale i folkeskolen over til udbud af engelsksprogede fag på universiteterne.
Vigtigt er det dog, at vi sikrer, at undervisere og forskere er bevidste om det internationale perspektiv i deres undervisning og i deres forskning.
Og det er uanset, hvor man befinder sig i uddannelsessektoren.
Så samlet set mener vi i Venstre, at hvis vi holder os målet for øje, nemlig at Danmark skal have attraktive uddannelser, der giver kvalifikationer i verdensklasse, indebærer det et internationalt fokus.
Det er et fokus, som vi håber at regeringens internationaliseringsredegørelse kan bidrage til.